Gandia destina 3,1 milions del romanent de tresoreria a cobrir necessitats de la ciutadania i reactivar els sectors productius
19 abril 2024

## Gandia destina 3,1 milions del romanent de tresoreria a cobrir necessitats de la ciutadania i reactivar els sectors productius19 abril 2024Última actualització: 19 abril 2024

![](../gestion/img/d44d193f3588cda460d6d49f3f8ec8b3eda4b967f830868987ebc52df8e8c3ec.jpg)  
  

L'**alcalde de Gandia, Jose Manuel Prieto**, ha comparegut aquest matí davant els mitjans de comunicació acompanyat per la **primera tinent d'alcalde, Alicia Izquierdo**, i pel **regidor d'Economia i Hisenda, Salvador Gregori**, per a **informar de l'ús que l'executiu local donarà a 3,1 milions d'euros** dels 15 milions del romanent de tresoreria de l'any 2023.  
  
Tal com ha explicat Prieto, aquests 3,1 milions d'euros aniran a parar a sectors o àmbits que necessiten un impuls per part de l'Ajuntament, com el polígon industrial Sanxo Llop, així com la millora i l'adequació i els carrers de la ciutat; les instal·lacions esportives; comerç, habitatge, educació o festes i tradicions. A més, es reforça també el turisme cultural i el patrimoni històric i natural.

  
_"Destinem aquests diners a les necessitats actuals de la ciutadania i a la reactivació dels sectors productius"_, ha afirmat Prieto, qui ha destacat que ha calgut modificar alguna d'aquestes partides del romanent per adaptar-se al moment actual amb l'objectiu d'enfortir aspectes estratègics de ciutat .  
  
D'aquesta manera, les partides han quedat distribuïdes de la manera següent:  
  
1) **1,2 milions d'euros per fer front a l’inici de les obres del polígon Sanxo Llop** (gairebé el 40% del romanent de tresoreria que ara es fa servir). Aquesta quantitat es destinarà a assumir les quotes d'urbanització de la part corresponent als terrenys municipals. La primera autoritat municipal ha explicat que esta actuació _"influirà de manera molt decisiva en el potencial econòmic de la nostra ciutat, perquè serà un espai d'oportunitats per a la implantació d'empreses lligades al sector sociosanitari, amb una alta capacitat d'atreure talent i creació d'ocupació dalt valor afegit. Això significa disposició de riquesa i alta capacitat de despesa de l'ocupació creada"_.  
  
2) Es destinaran **300.000 euros per continuar avançant en el Pla d'Humanització de Places i Carrers** per tal de millorar no només l'asfaltat, ja que les actuacions contemplen, on calga, procedir a la millora de les infraestructures d'aigua, clavegueram i llum alhora que s'hi instal·len zones d'ombra per combatre els efectes del canvi climàtic.  
  
3) **245.000 euros per a la reactivació econòmica del sector terciari**: comerç, turisme i cultura. D'aquesta quantitat, 100.000 euros s'assignen al programa Alcem persianes. Es tracta d'un compromís adquirit al Fòrum Econòmic i Social que té com a meta la reimplantació de comerços a la nostra ciutat i facilitar-ne el canvi generacional.  
100.000 euros es destinaran a promocionar festivals musicals. Finalment, el Polisònic, referent musical de qualitat de les nits d'estiu, rebrà 45.000 euros.  
  
4) **185.000 euros per a la preservació i el manteniment del patrimoni històric de la ciutat**. La primera tinenta d'alcalde ha informat que amb aquesta quantitat s'abordarà l'inici de les actuacions a l'Ermita de Sant Vicent, la redacció dels projectes d'actuació a les alqueries del sector de les Foies, alhora que s'avança als treballs al castell de Bairén i es potencien les visites al patrimoni.  
  
5) La **millora i el manteniment de les instal·lacions esportives veurà incrementada la seua dotació en 150.000 euros**. Aquesta quantitat se suma a la partida original del pressupost i a les quantitats que s'invertiran en la remodelació imminent del pavelló i el canvi de la gespa del Guillermo Olagüe  
  
6) 1**30.000 euros per reforçar el patrimoni natural i el medi ambient**. En aquest apartat es contempla l'ampliació de l'Anella Verda i la redacció del projecte de la planta de biomassa.  
  
7) L'**educació també es veurà reforçada amb un total de 104.000 euros**. D'aquests, 74.000 euros seran per a les obres a les escoletes municipals que permetran reconvertir aquests espais en una nova extensió de la UPG per donar cobertura a l'enorme demanda de cursos. També es preveuen 30.000 euros per incrementar el finançament de les AMPES.  
  
8) Les **celebracions d'interés turístic nacional també reben un impuls gràcies a sengles partides de 62.000 i 29.000 euros que aniran destinades a les Falles i la Setmana Santa**, respectivament.  
  
9) Respecte a la **vivenda, 50.000 euros** es destinen per fer front al repte d'aflorar habitatges buits perquè els propietaris tinguen seguretat econòmica i jurídica i que es destinarà a cobrir les assegurances de caució dels propietaris que posen de lloguer un habitatge buit.  
  
10) **19.000 euros per commemorar l'Any Estellès** que gestionaran els departaments de Cultura, Patrimoni i Educació.  
  
Sobre totes aquestes mesures, Prieto ha destacat que com a administració _"hem d'estar del costat dels sectors estratègics per fer que la ciutat continue avançant i garantint la qualitat de vida"_. I ha avançat que, pròximament, es convocarà el Consell Econòmic i Social per determinar, de manera consensuada entre tots els sectors involucrats, de quina manera es distribueixen els diners. _"Hem d'allunyar-nos de la dinàmica del soroll i buscar grans pactes de ciutat que reforcen el consens i donen solucions als reptes que preocupen els nostres ciutadans. Estem ficant les bases per obrir una gran etapa de la ciutat basant-nos en el diàleg social"_, ha finalitzat Prieto.

  
  
Per part seua, Izquierdo ha recordat que les xifres del romanent són fruit del bon estat dels comptes municipals. _"Veníem de romanents de 43 milions en negatiu el 2015 i, a poc a poc, amb ordre, estabilitat i transparència hem estat capaços de reduir alhora mentre manteníem l'aposta per polítiques mediambientals, culturals i socials"_. _"Sempre hem tingut molt clar que hem d'ajudar els més vulnerables i els sectors productius sense perdre la capacitat d'inversió fins a assolir els prop de 105 milions d'aquest any en inversions"_.

  
  
Finalment, Salvador Gregori ha declarat que els diners estalviats per la bona gestió d'aquest govern “tornen d'una manera eficient als ciutadans de Gandia potenciant àrees clau" i ha informat que algunes d'aquestes partides seran ampliables en funció de la demanda que existisca com en el cas de les quantitats destinades a pla Alcem Persianes o l'habitatge.  
_"La nostra gestió és bona i així ho reconeix el Ministeri d'Hisenda. Aquestes xifres són fruit d'un equip de govern amb molt de sentit comú i cohesionat"_.